आईएमएफ प्रमुख को नहीं मिली जमानत  
आईएमएफ प्रमुख काह्न को यौन उत्पीड़न के मामले में जमानत नहीं मिली। काह्न पर होटलकर्मी के साथ बलात्कार का प्रयास करने का आरोप है।
अंतरराष्ट्रीय मुद्रा कोष (आईएमएफ) प्रमुख डोमिनिक स्ट्रास काह्न को यौन उत्पीड़न के मामले में अदालत से जमानत नहीं मिली। काह्न पर होटलकर्मी के साथ बलात्कार का प्रयास करने का आरोप है।  सारे घटनाक्रम से जहां काह्न की साख को बट्टा लगा है वहीं फ्रांस की राजनीति में भूचाल आ गया है।  रविवार को गिरफ्तारी के बाद पहली बार अदालत में पेश हुए 62 वर्षीय आईएमएफ प्रमुख ने न्यायाधीश मेलिसा जैक्सन की अध्यक्षता वाली पीठ के सामने 32 वर्षीय होटलकर्मी द्वारा लगाए आरोपों को खारिज किया।  आईएमएफ प्रमुख ने बलात्कार का प्रयास, यौन उत्पीड़न तथा अवैध रूप से बंदी बनाकर रखने के आरोपों से इनकार किया। आरोप साबित होने पर काह्न को 15-20 साल की सजा हो सकती है।  काह्न के वकीलों ने 10 लाख डॉलर के निजी मुचलके पर उन्हें जमानत पर छोड़ने की याचिका दायर की थी और अपने सभी यात्रा दस्तावेज जमा करने का प्रस्ताव दिया था। न्यायाधीश ने हालांकि यह प्रस्ताव खारिज कर दिया।  न्यायाधीश ने काह्न को 20 मई तक के लिए न्यायिक हिरासत में भेज दिया। 20 मई को इस मामले की अगली सुनवाई होगी।  काह्न को वर्ष 2012 में फ्रांस के राष्ट्रपति पद का प्रबल दावेदार माना जा रहा है। हथकड़ी पहने, आईएमएफ प्रमुख स्ट्रास काह्न काफी हताश दिखाई दे रहे थे। इससे पहले उन्होंने इस संबंध में चिकित्सा जांच के लिये सहमति जताई थी।